
LIETUVOS RESPUBLIKOS SEIMO
PETICIJŲ KOMISIJA
IŠVADA
DĖL PETICIJOJE PATEIKTO SIŪLYMO NETENKINIMO
2025 m. rugsėjo 24 d. Nr. 250-I-23
Vilnius

[bookmark: _GoBack]Lietuvos Respublikos Seimo Peticijų komisija (toliau – Komisija) 2025 m. rugsėjo 24 d. posėdyje išnagrinėjo pareiškėjų peticiją dėl daugiavaikių šeimų diskriminacijos panaikinimo ir „Šeimos tarnybos valstybei“ statuso įteisinimo ir priėmė sprendimą teikti Seimui išvadą netenkinti šio siūlymo. Komisija sprendimą priėmė atsižvelgusi į Lietuvos Respublikos socialinės apsaugos ir darbo ministerijos (toliau – Ministerija), Nacionalinės šeimos tarybos nuomonę dėl peticijoje pateikto siūlymo.
Pagal Lietuvos Respublikos Konstitucijos (toliau – Konstitucija) 38 ir 39 straipsnių nuostatas, šeima yra visuomenės ir valstybės pagrindas, valstybė globoja šeimą, motinystę, tėvystę ir vaikystę, taip pat globoja ir prižiūri vaiką iki pilnametystės bei rūpinasi šeimų, auginančių vaikus, gerove pagal įstatymą. Iš šių nuostatų matyti, kad valstybė turi pozityvią pareigą rūpintis šeima, ypač – tais jos nariais, kurie yra pažeidžiami (pvz., vaikai, gausios/daugiavaikės šeimos). Nors Konstitucijoje tiesiogiai nenurodyta „daugiavaikės/gausios šeimos“ formuluotė, Konstitucinis Teismas savo nutarimuose yra pripažinęs, kad šeimos, auginančios daug vaikų, atsižvelgiant į asmenų skirtingas socialines ir ekonomines situacijas, gali būti laikomos socialiai jautria grupe, kuri reikalauja išskirtinio valstybės dėmesio ir paramos. Ši doktrina reiškia, kad valstybė turi teisę ir pareigą diferencijuoti paramą, remdamasi šeimų poreikiais ir aplinkybėmis – taigi daugiavaikėms/gausioms šeimoms gali būti skiriama didesnė ar išskirtinė parama.
Ministerija pažymėjo, kad šeimų sąlygų gerinimas yra įtrauktas tarp pagrindinių veiklos krypčių Devynioliktosios Lietuvos Respublikos Vyriausybės programoje, patvirtintoje Lietuvos Respublikos Seimo 2024 m. gruodžio 12 d. nutarimu Nr. XV-54 (toliau – Vyriausybės programa) (7 punktas). Taip pat antras Vyriausybės programos skirsnis yra skirtas šeimai bei priemonėms pasiekti jos gerovę. Svarbu pažymėti, kad Vyriausybės programos nuostatų įgyvendinimo plane, patvirtintame Vyriausybės 2025 m. kovo 12 d. nutarimu Nr. 151 (toliau – Vyriausybės programos nuostatų įgyvendinimo planas), esančios šeimos politikos priemonės yra nukreiptos į šeimos stiprinimą bei šeimos gerovės kūrimą bei įtrauktos į visus prioritetus, kuriuose Ministerija yra priemonės pagrindinė vykdytoja. Atsižvelgiant į tai, jog šeimos prioritetas yra horizontalaus pobūdžio, jis yra būdingas visiems Ministerijos prioritetams, esantiems dabartinės Vyriausybės programos nuostatų įgyvendinimo plane. Toks sprendimas yra paremtas idėja stiprinti šeimą visais lygmenimis. 
Atkreiptinas dėmesys, kad Ministerija 2021 m. parengė 2021–2030 metų Šeimos politikos stiprinimo plėtros programą. Joje yra numatytos bei vykdomos pažangos priemonės, skatinančios sukurti tinkamą, palankią šeimai aplinką, kuri leistų tinkamai atlikti šeimos funkcijas ir sėkmingiau įsitraukti į darbo rinką, stiprinti moterų ir vyrų lygias galimybes, skatinti gimstamumą, įteisinti neperleidžiamus vaiko priežiūros atostogų mėnesius mamoms ir tėčiams, užtikrinti ir palaikyti šeimų ir vaikų emocinę gerovę, plėtoti kokybiškas, visoms šeimoms, auginančioms vaikus, prieinamas paslaugas. Su priemonėmis, kurias valstybė garantuoja daugiavaikėms / gausioms šeimoms, išsamiau galima susipažinti Ministerijos interneto svetainėje: . 
Pagal Lietuvos Respublikos išmokų vaikams įstatymą, kiekvienam vaikui nuo gimimo dienos iki 18 metų ir vyresniems kaip 18 metų asmenims, jeigu jie mokosi pagal bendrojo ugdymo programą, bet ne ilgiau, iki jiems sukaks 23 metai, skiriama ir mokama 1,75 bazinės socialinės išmokos (toliau – BSI) dydžio (2025 m. – 122,5 Eur) išmoka vaikui (vaiko pinigai). Vaikams iš gausių ar nepasiturinčių šeimų, taip pat vaikams, turintiems negalią, prie vaiko pinigų skiriama ir papildoma 1,03 BSI dydžio (2025 m. – 72,1 Eur) išmoka per mėnesį. Taigi, kiekvienas gausios šeimos vaikas kas mėnesį gauna 194,6 Eur. Pažymėtina, kad gausių šeimų vaikams papildoma išmoka vaikui skiriama nevertinant šeimos gaunamų pajamų. Be to, siekiant pagerinti gausių šeimų finansinę padėtį, nuo 2020 m. Išmokų vaikams įstatyme įtvirtinta išimtis dėl papildomai skiriamos išmokos vaikui mokėjimo gausioms šeimoms – jų besimokantys ir studijuojantys pilnamečiai vaikai iki 24 metų yra įskaitomi į šeimos sudėtį nevertinant jų gaunamų pajamų. Pavyzdžiui, jeigu šeima augina tris vaikus, du nepilnamečius ir vieną pilnametį vaiką, kuris studijuoja aukštojoje mokykloje, pilnametis vaikas nebeturi teisės gauti išmokos, bet jis įskaitomas į šeimos sudėtį, nepriklausomai nuo jo gaunamų darbinių pajamų, todėl šeima laikoma gausia ir kitiems dviem nepilnamečiams vaikams išmoka vaikui skiriama kaip gausios šeimos vaikams nevertinant šeimos gaunamų pajamų. 
Vadovaujantis Lietuvos Respublikos socialinės paramos mokiniams įstatymu, mokiniams skiriamas nemokamas maitinimas ir parama mokinio reikmenims įsigyti. Išimtiniais atvejais, kai šeima augina tris ir daugiau vaikų, patikrinus šeimos gyvenimo sąlygas, nemokamas maitinimas ir parama mokinio reikmenims įsigyti gali būti skiriama, kai vidutinės mėnesio pajamos asmeniui yra mažesnės kaip 442 Eur ir skiriamas nemokamas maitinimas vasaros atostogų metu mokyklų organizuojamose vasaros poilsio stovyklose. 
Vadovaujantis Lietuvos Respublikos piniginės socialinės paramos nepasiturintiems gyventojams įstatymu (toliau – Įstatymas), asmenims, neturintiems pakankamai lėšų pragyvenimui, teikiama piniginė socialinė parama (socialinė pašalpa ir būsto šildymo, geriamojo  ir karšto vandens išlaidų kompensacijos). Pagal šį Įstatymą minėta piniginė socialinė parama, įvertinus jų pajamas ir nuosavybės teise turimą turtą, skiriama dirbantiems, besimokantiems, asmenims, sukakusiems senatvės pensijos amžių arba gaunantiems bet kokios rūšies pensiją, taip pat asmenims, auginantiems mažamečius vaikus, ieškantiems darbo per Užimtumo tarnybą, nėščioms moterims ir kt., kai šeimos nariai atitinka bent vieną šio įstatymo sąlygą paramai gauti, nepriklausomai nuo to, kokiai socialinei grupei jie priklauso. Socialinę pašalpą turi teisę gauti asmenys, kurių pajamos vienam šeimos nariui per mėnesį yra mažesnės kaip 1,1 valstybės remiamų pajamų (toliau – VRP) dydis, t. y. 243,10 Eur vienam šeimos nariui (VRP dydis 2025 m. – 221 Eur). Taip pat nepasiturintiems gyventojams už būsto šildymą kompensuojama dalis, viršijanti 10 proc. skirtumo tarp pajamų ir 2 valstybės remiamų pajamų dydžių (2 VRP – 442 Eur) kiekvienam šeimos nariui, karšto vandens išlaidų kompensacija skiriama, jeigu išlaidos viršija 5 proc. pajamų, geriamojo vandens – 2 proc. Pajamų. Apskaičiuojant šeimos pajamas, piniginei socialinei paramai gauti, neįskaitoma darbo užmokesčio, nedarbo socialinio draudimo išmokos dalis (priklausomai nuo šeimos sudėties – nuo 20 iki 40 proc.) ir išmoka vaikui (vaiko pinigai).
Šeimos, auginančios vaikus, gali gauti ne tik socialines išmokas (paramą), bet ir pasinaudoti paslaugomis, kurios skirtos stiprinti šeimas. Bazinis paslaugų šeimai paketas – dvylikos svarbiausių šeimoms teikiamų paslaugų rinkinys, kurį gauti turi teisę visos šeimos be išimties. Tai reiškia, kad šeima nebūtinai turi atitikti kokius nors specialiuosius kriterijus ar patirti socialinę riziką. Bazinių paslaugų šeimai paketą sudaro 12 paslaugų: atviras darbas su jaunimu, kompleksinės paslaugos šeimai, vaikų dienos socialinė priežiūra, ikimokyklinis ugdymas, kultūrinių ir informacinių kompetencijų bei skaitymo raštingumo ugdymas, neformalusis vaikų švietimas, nemokama pirminė teisinė pagalba, pirminė ambulatorinė asmens sveikatos priežiūra, švietimo pagalba, vaikų raidos sutrikimų ankstyvoji reabilitacija, judumo paslauga ir globos centro teikiama ir (ar) organizuojama pagalba. Už šių paslaugų teikimą atsakingos šalies savivaldybės. Jos turi išsiaiškinti šeimų poreikius ir užtikrinti, kad šeimos gautų reikalingas paslaugas. Jei konkreti paslauga savivaldybėje neteikiama, savivaldybės administracija turi organizuoti pavėžėjimą ir užtikrinti, kad paslauga būtų suteikta kitoje savivaldybėje.
Pažymėtina, kad Lietuvos Respublikos lygių galimybių įstatymo 5 straipsnio 1 dalyje yra įtvirtinta, kad valstybės ir savivaldybių institucijos ir įstaigos pagal kompetenciją privalo: 1) užtikrinti, kad visuose teisės aktuose būtų įtvirtintos lygios teisės ir galimybės nepaisant lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos; <...> 4) užtikrinti lygias galimybes, nepaisant lyties, rasės, tautybės, pilietybės, kalbos, kilmės, socialinės padėties, tikėjimo, įsitikinimų ar pažiūrų, amžiaus, lytinės orientacijos, negalios, etninės priklausomybės, religijos, teikiant administracines ir (ar) viešąsias paslaugas. Be kita ko, Lietuvos Respublikos lygių galimybių įstatyme yra įtvirtintas draudimas diskriminuoti asmenį dėl socialinės padėties.
Lietuvos Respublikos socialinių paslaugų įstatyme reglamentuota, kad organizuojant, skiriant ar teikiant socialines paslaugas, turi būti laikomasi principų: asmens garbės ir orumo apsaugos, kuomet socialinių paslaugų srities darbuotojai gerbia kiekvieno asmens (kiekvienos šeimos) teisę į laisvą apsisprendimą dėl socialinių paslaugų asmeniui (šeimai), pripažįsta visus asmenis (visas šeimas), kuriems (kurioms) reikia pagalbos, nepaisydamas lyties, rasės, tautybės, pilietybės, kalbos, kilmės, socialinės padėties, tikėjimo, religijos ar įsitikinimų, pažiūrų, amžiaus, lytinės orientacijos, negalios, etninės priklausomybės ar kitų bruožų; tinkamumo, kuomet asmeniui (šeimai) skiriamos ir teikiamos tokios socialinės paslaugos, kurios atitinka asmens ir šeimos interesus bei nustatytus poreikius; subsidiarumo, reiškiančio, kad valdant, skiriant ir teikiant socialines paslaugas, pagalba organizuojama taip, kad valstybės ir (ar) savivaldybių institucijos siektų kurti socialinių paslaugų teikėjus, asmenis, šeimas, bendruomenes visavertiškai funkcionuoti įgalinančią aplinką, gerbiant, skatinant ir padedant išlaikyti asmens, šeimos, bendruomenės orumą, iniciatyvą ir solidarumą, neperimant atsakomybių ir užduočių, kurias gali atlikti pats asmuo, pati šeima, pati bendruomenė; ir kt.
Atkreiptinas dėmesys, kad jei šeima vaikus augina atsakingai, užtikrina jų saugumą, ugdymą, emocinę ir fizinę gerovę, nėra pagrindo priskirti ją rizikos grupei. Todėl Peticijoje išsakyta nuomonė, kad Lietuvoje veikianti socialinė sistema prilygina daugiavaikes/gausias šeimas šeimoms, patiriančioms socialinę riziką, nėra pagrįsta. Lietuvos Respublikos socialinių paslaugų įstatyme aiškiai reglamentuojama, kad šeimos priskiriamos šeimoms, patiriančioms socialinę riziką, tik tuomet, kai egzistuoja objektyvūs rizikos veiksniai ir aplinkybės, dėl kurių šeimos ar asmenys patiria arba yra pavojus jiems patirti socialinę atskirtį (pavyzdžiui, priklausomybės, smurtas, vaikų nepriežiūra ir pan.). Taigi, daugiavaikės / gausios  šeimos statusas savaime nereiškia socialinės rizikos statuso.
Ministerija vertina kreipimesi išreikštą susirūpinimą gausiomis/daugiavaikėmis šeimomis, jų gyvenimo sąlygomis bei teise į orų gyvenimą, taip pat iniciatyvą dėl „Šeimos tarnybos valstybei“ statuso, skatinančio pagarbą gausioms šeimoms bei numatančio papildomą paramą tokioms šeimoms, įteisinimo ir sutinka, kad yra svarbu plėtoti socialinės politikos įrankius, kurie skatintų pozityvų šeimos modelį, socialinę atsakomybę bei vaikų ugdymą. 
Ministerijos nuomone, esami mechanizmai (Nacionalinė šeimos taryba, Šeimos politikos komisija, Tarpžinybinė vaiko gerovės taryba, nevyriausybinės organizacijos, dirbančios šeimos gerovės srityje, ir pan.) ir aukščiau paminėtos priemonės yra pakankamos bei atliepiančios visų šeimų, įskaitant ir daugiavaikes/gausias šeimas, poreikius. Šiuo metu Ministerija neplanuoja kurti naujų instrumentų/tarnybų, bet visuomet yra atvira bei pasirengusi diskusijoms šeimos politikos klausimais.
Išanalizavusi pareiškėjų pateiktą informaciją, Komisija konstatuoja, kad dauguma peticijoje nurodytų atvejų susiję ne su įstatyminiu reguliavimu, o su poįstatyminiais teisės aktais bei institucijų veiklos praktika ir vadybiniais sprendimais. Tai reiškia, kad šių klausimų sprendimas pirmiausia priklauso nuo atsakingų institucijų tiesioginės veiklos, jų taikomų procedūrų ir neretai – nuo institucinio požiūrio. Todėl tikėtina, kad net ir įteisinus „Šeimos tarnybos valstybei“ statusą, peticijoje iškelta problema nebūtų išspręsta iš esmės.
Komisija sutinka, kad pareiškėjų iškelta problematika yra reikšminga ir verta neatidėliotino sprendimo, todėl savo kompetencijos ribose kreipsis į atsakingas institucijas, ragindama jas ne tik atsižvelgti į peticijoje išdėstytus argumentus ir pateiktus siūlymus, bet ir imtis priemonių, skatinančių pagarbos bei dėkingumo gausioms šeimoms kultūrą – tiek teisėkūros procesuose, tiek praktinėje institucijų veikloje.
Vadovaujantis Lietuvos Respublikos peticijų konstitucinio įstatymo 18 straipsnio 4 dalies 2 punktu ir Lietuvos Respublikos Seimo Peticijų komisijos nuostatų, patvirtintų Seimo 2023 m. birželio 27 d. nutarimu Nr. XIV-2101 „Dėl Lietuvos Respublikos Seimo Peticijų komisijos nuostatų patvirtinimo“, 8.7 punktu, Seimo Peticijų komisijos išvada dėl pareiškėjo peticijoje pateikto siūlymo netenkinimo teikiama Seimui, taip pat siūloma įtraukti į Seimo III (rudens) sesijos darbotvarkę Seimo nutarimo „Dėl Lietuvos Respublikos Seimo Peticijų komisijos 2025 m. rugsėjo 24 d. išvados Nr. 250-I-23“ projektą.

Komisijos pirmininkas					       Tadas Prajara

